Мэҥэ Хаҥалас улууһун педагогическай уопсастыбаннаһын балаҕан ыйынааҕы мунньаҕа
2026 сыл балаҕан ыйын 9 күнэ

Үөрэҕирии салалтатын начаалынньыга
Плотникова И.М. дакылаата

Ытыктабыллаах ыҥырыылаах ыалдьыттар, кэллиэгэлэр!
     Саҥа 2026-2027 үөрэх дьыла үүммүтүнэн итиитик- истиҥник эҕэрдэлиибин! 
[bookmark: _GoBack]Быйылгы үөрэх дьылын үөрүүлээх  быһыыга-майгыга көрсөбүт. Бу дьыл от ыйын 20 күнүгэр Российскай Федерация Президенэ В.В.Путин 498 №-дээх Ыйааҕар илии баттаата. Ыйаах учууталлары өйүүр,  кинилэр ураты идэлэринэн уонна уопсастыбаҕа статустарын  бөҕөргөтөр соруктаах. Онон кэлэр көлүөнэни иитэр уустук, ол эрэн махталлаах үлэбит таһаарыылаах,  ситиһиилээх буоларыгар эрэнэбин, хас биирдиигитигэр саҥа сонун идеялары,  чөл туругу, дьолу-соргуну баҕарабын.
    Кэннэки сылларга биһиги уопсастыбабытыгар үгүс уларыйыылар буола тураллар. Ол уларыйыылар, биллэн турар, үөрэҕирии тиһигэр күүскэ дьайаллар. Чуолаан, сыаннастар, дьон- сэргэ өйө- санаата уларыйыыта үөрэхтээһин саҥа мадьыалларыгар тахсыыны ирдиир.
    Үөрэҕирии эйгэтэ улуус, регион социальнай- экономическай сайдыытыгар туһуланыахтааҕын уонна оҕону-ыччаты иитиигэ уопсастыба барыта кыттыыны ылыахтааҕын туһунан биһиги улууспутугар кэпсэтии барбыта балачча буолла. Чуолаан, кэннэки сылларга педагогическай уопсастыбаннас мунньахтарыгар  ведомстволар икки ардыларынааҕы бииргэ үлэлээһиҥҥэ, тыа сирин оскуолата сайдар саҕахтарыгар, аныгы уопсастыбаҕа оҕону иитии уонна да атын  боппуруостарга болҕомтобутун туһаайбыппыт. Улууска үөрэҕирии сайдыытын «Мэҥэ кэскилэ» программабыт приоритет быһыытынан политехнизацияны, үгэстэри олохсутууну уонна сайыннарыыны, оҕолор доруобуйаларын араҥаччылааһыны, информатизацияны, гражданскай- патриотическай иитиини, государственнай- общественнай салайыыны ылыммыта. Бу хайысхаларынан былааннаах үлэ баран, улуус дьаһалтата, үөрэҕирии салалтата, үөрэхтээһин тэрилтэлэрэ билиҥҥи кэм ирдэбиллэригэр (вызов времени) эппиэттэһэн иһэбит. Быйыл «Мэҥэ кэскилэ-7» программабыт түмүктэнэн, ыытан кэлбит үлэбитин сиһилии ырытан кэм ирдэбиллэригэр сөп түбэһэр саҥа программаны ылыныахтаахпыт. Ол туһунан кэллиэгэлэр 5 хайысханан күн бастакы аҥарыгар кэпсэтистибит, онно киирбит сонун идеялары салгыы сайыннаран программаҕа туһаныахпыт.
     Бүгүн үөрэҕирии иннигэр саҥа соруктар турдулар. Чуолаан, куорат дуу, тыа сирин оскуолатыттан тутулуга суох оҕолор идэҕэ уонна олоххо бэлэмнээх, саҥаттан саҥа билиини ыларга дьулуурдаах буолалларын ситиһиэхтээхпит. Ол инниттэн, кинилэри эрдэттэн научнай- чинчийэр, бырайыактыыр, айар-тутар  үлэҕэ сыһыаран, аныгы олох ирдэбилигэр сөптөөх сатабылларын сайыннарыах  тустаахпыт.

 Биһиги оҕолорбут, үөрэнээччилэрбит инникилэрэ талан ылар идэлэриттэн улахан тутулуктааҕын бары өйдүүбүт. Идэ эйгэтэ күннэтэ уларыйа турар. Олох сайдыытын тэтиминэн бүгүн баар идэ сарсын суох буолуон сөп. Ол аата биһиги идэҕэ туһаайыы ис хоһоонун төрдүттэн уларытар кэммит кэллэ. Идэ туһунан билиһиннэрии эрэ билигин тутах. Оҕолор идэлэргэ холонон көрүөхтээхтэр, оскуолатааҕы сылларыгар араас идэ ымпыгын- чымпыгын боруобалыахтаахтар.
Мэҥэ-Хаҥалас улууһа бэйэтин географическай балаһыанньатынан, айылҕатын- климатын уратытынан, олохсуйбут культурнай-историческай үгэстэринэн сайдар кэскилэ киэҥ далааһыннаах. Ол барыта социальнай- экономическай сайдыы программатыгар дьэҥкэтик көстөр. Улууспут сайдыытын стратегията кэнэҕэскитин биһиэхэ ордук электроэнергетика, уунан, гааһынан хааччыйыы, транспорт уонна логистика, информатизация, сибээс хайысхаларыгар ордук элбэх үлэһити ирдиир. 
Ааспыт үөрэх дьылыгар улуус 9 оскуолатыгар 26 профильнай уонна фирменнэй кылаастары арыйан үлэлэттибит. 536 үөрэнээччи ол кылаастарга предметнэй билиини тэҥэ идэ ис хоһоонун билистилэр, сатабыллары баһылаатылар.
Ордук маассабайдык үөрэнээччилэр медицинскэй, педагогическай, инженернэй,  IT, креативнай индустрия уонна медиа кылаастары талаллар. Баатара орто оскуолатыгар агротехнологическай кылаас арыллан үлэтин саҕалаабыта. Быйылгы үөрэх дьылыгар Балыктаах орто оскуолатыгар фермерскай кылаас аһыллыа. Бу кылаастарга предметтэри дириҥэтэн үөрэтиигэ уонна уруогу таһынан дьарыктары тэрийиигэ социальнай партнердар кыттыыны ылаллар: М.К. Аммосов аатынан Хотугулуу-Илиҥҥи федеральнай университет, "Росатом" судаарыстыбаннай корпорация, Медицинскэй колледж, Транспортнай техникум, Жатайдааҕы техникум уо.д.а. Профильнай уонна фирменнэй кылаастар выпускниктары талбыт хайысхаларынан үөрэххэ киириилэрэ үрдүүр тенденциялаах. Ордук үчүгэй көрдөрүүнү Аллараа Бэстээх Г.М.Артемьев аатынан 2№-дээх  оскуолата (46%),  Төҥүлү орто оскуолата (87,5%) ситистилэр. Фирменнэй кылаастар көдьүүстэрин үрдэтии уонна ону кэтээн көрүү (мониторинг) соруга салгыы турар.
Дойдуга технологическай суверенитет боппуруоһа күүскэ турарынан, Уһук Илин эрэгийиэн сайдыытын кэскилигэр сөп түбэһиннэрэн математика, физика, информатика, биология, химия, технология предметтэрин дириҥэтэн үөрэтиигэ уонна түмүк судаарыстыбаннай аттестацияҕа талыыга улахан болҕомтобутун ууруохтаахпыт. Быйылгы технологическай профильга үөрэммит выпускниктартан 62 оҕо үрдүк үөрэххэ, 71 оҕо орто профессиональнай үөрэххэ киирдилэр. Ол гынан, ол оҕолор бары техническэй хайысхалаах идэни талаллар диэн этии тутах.  Политехническай хайысханы талан олорор Майа лиссиэйин, В.П.Ларионов аатынан Майа орто оскуолатын, М.Е.Попов, Г.М.Артемьев аатынан Аллараа Бэстээх орто оскуолаларын, Павловскай, Бүтэйдээх орто оскуолаларын выпускниктара техническай идэлэри талыыларын билигин даҕаны намыһах көрдөрүү дии саныыбын.
Улууспут үйэлэр тухары дьарык оҥостон кэлбит төрүт дьарыга – тыа хаһаайыстыбата тыыннаах хааларын ааһан, саҥа технологическай таһымҥа тахсыахтаах, аныгылыы астааһыны (переработка) тэрийиэхтээх. Ону кытта тэҥҥэ балык, булт хаһаайыстыбалара, ойуур дьыалата сайдыахтаах. Манна сыһыаран эттэххэ улуус 7 агро хайысхалаах оскуолатын 113 выпускник бүтэрбититтэн тыа хаһаайыстыбатын идэлэригэр 5  оҕо үрдүк үөрэххэ, 6 оҕо орто профессиональнай үөрэххэ киирдилэр. Балыктаах, Дьабыыл, Хорообут, Ороссолуода орто оскуолаларыттан биир да выпускник тыа хаһаайыстыбатын идэтин талбата.
Технологическай суверенитеты хааччыйар предметтэргэ выпускниктар академическай билиилэрин ылан көрөр буоллахха,  судаарыстыбаннай түмүктүүр аттестацияҕа көрдөрүүбүт сыллата тупсан испэт, химияҕа, информатикаҕа ОГЭҕэ, ЕГЭҕэ иккиэннэригэр түһүү баар, физикаҕа ЕГЭҕэ кыратык үрдээбит буолахпытынан, ОГЭ түмүгэ түһүүнү көрдөрөр. Арай биология предметигэр быйыл иккиэннэригэр көрдөрүүбүт үрдээтэ.
Ураты болҕомто математикаҕа ууруллар. ОГЭҕэ, профильнай математикаҕа уопсай туттарыы түспүт буоллаҕына, ЕГЭҕэ базовай математикаҕа арыый үөһээ тахсыы баар. 
Сыл устата үөрэх хаачыстыбатын тупсарыыны суол-сорук оҥостон үөрэнээччилэргэ да, учууталларга да былааннаах үлэ барбыта.  Сөптөөх докумуоннар уонна программа оҥоһуллан Интенсивнэй оскуола Хара орто спортивнай оскуолатын базатыгар ыытыллан 132 оҕону хапта, ол иһигэр 36 оҕо интернакка олорон үөрэннэ. Ааспыт сыллааҕы ГИА түмүгүнэн намыһах көрдөрүүлээх учууталлар чуолкайданан, анал программа ылыллан кинилэр куурустарынан хабылыннылар, хас биирдиилэригэр чопчуламмыт маршрут оҥоһуллан үлэ барда.
Улуу математик Карл Фридрих Гаусс «Математика- наукалар сарыыссалара» диэн этиитин оҕо эрдэхпититтэн билэбит. Билии бары уобаластарын баһылыырга математика фундаментальнай инструмент буолар.  Ол иһин математическай үөрэхтээһини чорботон, логиканы математическай грамотноһы, саахымат оонньуутун кытта сибээстээн туспа трек быһыытынан үлэлэттибит, математика өттүгэр дьоҕурдаах оҕолору иитэн таһаарыыны болҕомто киинигэр туруордубут. Маннык быһаарыныы түбэспиччэ буолбатах. Тоҕо биһиги улууспутугар математика үрдүк бааллары кыайан көрдөрбөппүтүй? 80тан үрдүк баалга сыллата биирдиилээн эрэ оҕолор туттараллар, олор Майатааҕы лиссиэй выпускниктара буолаллар. Математикаҕа региональнай этапка 3 сыл устата 1 эрэ призеру бэлэмнээн таһаардыбыт. Майатааҕы лиссиэй 7 кылааһын үөрэнээччитэ Жиркова Алена, учуутала Попова Анжелика Ивановна. «Инникигэ хардыы» конференцияларга математика секциятыгар кыттыы көрдөрүүтэ эмиэ намыһах.
Дьиҥинэн, математикаҕа элбэх араас тэрээһиннэр ыытыллаллар. Ол иһигэр оскуола иннинээҕи оҕолорго ыытыллар «Тииҥ мэйии» олимпиадаттан саҕалаан, араас матбойдар, кэтэхтэн олимпиадалар, ааҕыылар уо.д.а. Ол гынан уопсай үөрэхтээһин таһымнарын икки ардыгар бииргэ үлэлээһин ситэтэ суоҕуттан ханнык эрэ таһымҥа дьоҕурдаах оҕо хаалан хаалыан сөп. Онон, бастатан туран ол кыһалҕаны суох оҥоруохтаахпыт. Иккиһинэн, биир оскуолаттан – Майа орто оскуолатыттан 2 академиги, техническэй наука дуоктардарын таһаарбыт улуус бэйэбит күөн туттар (брендовай) дьаһаллаах буолуохтаахпыт. Сыллата ыытыллар Ларионовскай ааҕыыларбыт ис хоһооннорун, форматтарын көрөргө уолдьаста буолуо.
Өскөтүн биһиги оскуолаттан дириҥ фундаментальнай билиилээх выпускниктары таһаардахпытына улууспут кадровай потенциалыгар кылааппытын киллэрдибит дэниэхпитин сөп. Биһиги выпускниктарбыт бэлэм технологиялары эрэ баһылаабакка бэйэлэрэ технологиялары, IT-программалары айар, бырайыактыыр толкуйдаах дьон буолан тахсыахтаахтар. Онно кыаҕы биһиги оскуолаларга биэриэхтээхпит. Холобурдаан эттэххэ, оскуола таһынааҕы учаастактарга оҕолор үлэнэн эрэ иитиллэр буолбатахтар. Кинилэр араас уопуттары оҥоруохтарын, саҥа суортары таһаарыахтарын, кэтээн көрүүнү ыытыахтарын, технологиялары айыахтарын сөп. Күн бүгүн 28 оскуола (83%) бэйэлэрин күүстэринэн хортуоппуйу уонна оҕоруот астарын ыһаллар. Дойду, Хаатылыма начаалынай оскуолалара, Моорук, Чүүйэ, Аллараа Бэстээх Георгий Михайлович Артемьев аатынан 2№-дээх  оскуолаларыгар бу үлэ барбата. Төҥүлү, Табаҕа орто оскуолалара саҥа сөргүтэн эрэллэр. Агротехнологическай хайыхалаах кылаастары арыйбыт Баатара, быйыл арыйар Төҥүлү уонна Хорообут орто оскуолалара бу хайысхаҕа улууска локомотив буолалларын, атыттары көҕүлүүллэрин эрэйэбит.
Киһини үлэ киһи оҥорбутун бары бэрткэ өйдүүбүт. Онон үлэнэн иитии дьиэ-кэргэн эрэ соруга буолбатах, оскуола уонна хаһаайыстыбалар манна улахан оруоллаахтарын санатабын. 2024,  2025сылларга  нэһилиэнньэ дьарыктаах буолуутун киинин нөҥүө 112 оҕо көрүө тутуутугар, тротуар оҥоруутугар, тупсаран оҥорууга үлэлэлээбиттэрэ. Быйылгы дьылга- 29 о5о үлэ миэстэтинэн хааччылынна, ол оннугар оҕо бэйэтэ араас тэрээһиннээх тэрилтэлэргэ хамнаска хото үлэлээтилэр. Ол курдук уопсайа 271 оҕо үлэ миэстэтинэн хааччыллан, хамнас ааҕыста. Хамнас  орто кээмэйэ 30 тыһ солкуобайга тэҥҥнэспит. Хаһаайыстыбаннай үлэҕэ оҕону сыһыарыыны биһириибит, ол гынан баран илии үлэтин чэпчэтии, производственнай процесстары механизациялааһын, оҥорумтуотун уонна көдьүүһүн үрдэтии, саҥа технологиялары туттуу боппуруостарыгар оҕолору хото сыһыарыахтаахпыт. 
Оччоҕуна биһиги выпускниктарбыт ортолоруттан производство лиидэрдэрэ, салайааччылара, предпринимателлэр тахсыахтарын сөп. Оҕо предпринимательствотын сайыннарыы- түөлбэбит кэскиллээх экономическэй ресурсата, кыаҕа буолар.
Оҥорон таһаарыыны баһылаабыт үөрэнээччи, выпускник төрөөбүт дойдутун туругурдар баҕатын уһугуннарыахтаахпыт, кини айар дьоҕурун сайыннарыахтаахпыт. Күн бүгүн бу хайысхаҕа үөрэх тэрилтэлэрэ ситиһиилээхтик үлэлииллэрин бэлиэтиэхпин баҕарабын. Бүгүҥҥү быыстапка ону эмиэ туоһулуур. Биһиги оҕолорбут, педагогтарбыт талааннара, дьоҕурдара муҥура суох, баар ресурсаттан туһалааҕы оҥорон таһаараллар. Дойдубутугар, түөлбэбитигэр айымньылаах сыһыан биир хайысхатынан олохтоох туризмы сайыннарыы буолуохтах. Төһө даҕаны улууспут территорията кыратын иһин, географическай, историческай, культурнай эйгэтэ баай, интэриэһинэй, олохтоохтор даҕаны, ыалдьыттар да болҕомтолорун тардыахтарын сөп. Оҕо хамсааһына, оскуолатааҕы музейдар бу хамсааһынтан туора турбаттарыгар баҕарабын.
Аныгы үйэ биир уратытынан аан дойду аһаҕаһа буолар. Ханна баҕарар айанныыр кыах, Интернет, социальнай  ситимнэр ону мэктиэлииллэр. Улууспут, түөлбэбит эмиэ аһаҕас эйгэҕэ сайдыахтаах, атын эрэгийиэннэри, дойдулары кытта сыһыаннары олохтуохтаах. Онно оҕолору кытыннарыы боппуруоһун табатык аттарыахпытын наада. Оччоҕуна биһиги кинилэри эмиэ сайыннарабыт, кинилэр кыахтарын бэйэбит туспутугар туһанабыт. Урукку өттүгэр улууспут Кытай Народнай өрөспүүбүлүкэтин Муданьзянь куоратын (провинциятын) кытта доҕордуу сибээстээҕэ, үөрэнээччилэр уонна педагогтар делегацияларын сырыылара тэриллибитэ. Ол доҕордуу сибээһи сөхсүтэр кыаллыа дуо? Хайа оскуола ону ылсыан, саҕалыан сөбүй? Улуус Беларусь Өрөспүүбүлүкэтин Лоевскай оройуонун, доҕордуу Алдан оройуоммутун кытта сибээспитигэр оҕолорбутун хото кытыннарыаҕын диэн этиилээхпин. Онно оскуолаларбытыгар баар медиа-студияларбытын туһаныахпытын сөп, оҕолор бэйэлэрэ оҥорон таһаарбыт контеннара, музейдарга виртуальнай экскурсиялара, бэчээтинэй бородууксуйалара, улууспутун көрдөрөр  брендовай табаардар уонна мерчтэр  бары өттүнэн туһалаах буолуо этилэр.
Бу хайысхаҕа үөрэнээччилэр нуучча тылын, омук тылларын баһылыыллара ирдэнэр. Төрөөбүт тылын үчүгэйдик билэр, олоххо туттар киһи атын тылы кэбэҕэстик баһылыырын туһунан тыл үөрэхтээхтэрэ этэллэр. Онон улууспутугар төрөөбүт тылы баһылааһыҥҥа болҕомто күннэтэ ууруллар.   “Мэҥэ Хаҥалас улууһа”  муниципальнай оройуон үөрэҕириитин тиһигэр төрөөбүт тылы харыстааһыҥҥа, сайыннарыыга, сахалыы эйгэни тэрийиигэ 2026 сылга үлэ былаана" ылыллан үлэлии турар, салгыы үлэ өссө сайдан иһиэҕэ диэн эрэнэбит.
Бүгүн үлэлээбит тректэрбитин аҕыйах тылынан түмүктээтэххэ:
· Дириҥ билии – киһи олоххо тирэҕэ;
· Саҥа технологиялар саҥа быһаарыыны ирдииллэр;
· Быһаарыыны олоххо киллэрии- предпринимательство сайдыы;
· Төрөөбүт түөлбэбитин билии – кини сайдар кыаҕын арыйыы;
· Аан дойдуга аһаҕас буолуу – партнердары булуу уонна саҥа саҕахтарга дьулуһуу.

Ытыктабыллаах кэллиэгэлэр!

Күннэтэ буола турар уларыйыылар: саҥа стандартар, демографическай хамсааһыннар, технологическай кыахтар кэмнэригэр үөрэхтээһин тиһигин сүрүн сыалын-соругун – үрдүк хаачыстыбалаах үөрэҕи биэриини оннунан хаалларыахтаахпыт. Ону тэҥэ биһиги кылаабынай миссиябытынан буолар:
Оҕоҕо туһулаан – кини ураты кыаҕын арыйыы, бигэ сиэр-майгы төрдүн оҥоруу, бэйэтин олоххо аналын буларга көмөлөһүү;
Дьиэ-кэргэҥҥэ туһулаан – оҕону иитиигэ төрөппүттэри кытта партнердуу сыһыан, дьиэ-кэргэн авторитетын бөҕөргөтүү, төрөппүттэргэ педагогическай өйөбүлү оҥоруу;
Педагогка туһулаан – учуутал, иитээччи, уһуйааччы айымньылаахтык үлэлииригэр усулуобуйаны тэрийии, күннэтэ сайдарыгар кыаҕы биэрии, идэ үрдүк социальнай статуһун араҥаччылааһын;
Государствоҕа уонна уопсастыбаҕа туһулаан – үөрэтиини олоҕу кытта сибээстээһин, дойдуга уонна түөлбэҕэ туһалаах специалистары бэлэмнээһин, социальнай туруктаах буолууну хааччыйыы.
Оҕо туһугар государство үгүс өрүттээх дьаһаллары ылынар. Бастатан туран биһиги ону үөрэх тэрилтэлэрин ситимэ кэҥээһинигэр, кинилэргэ аналлаах инфраструктура тэриллиитигэр көрөбүт. Төһө да уустук кэм буоллар  үөрэх тэрилтэлэрин ситимэ чөл турар, тыа сиригэр нэһилиэнньэ ахсаана кыччыырын аахсыбакка оскуолалар, уһуйааннар үлэлии тураллар, материальнай-техническэй базалара бөҕөргүүр, куттала суох буолууга усулуобуйа тэриллэр. Биһиги улууспутугар бу күннэргэ Матта орто оскуолатыгар улахан өрөмүөн  ыытыллан саҥардыллыбыт оскуола үөрэнээччилэригэр аанын тэлэччи аста. Ааспыт үөрэх дьылыгар оскуолаларга физика, музыка, ОБЗР кабинеттара кэлбиттэрэ, быйыл ойуулуур-дьүһүннүүр ускуустуба... кабинета кэлиэҕэ. Иитэр эйгэни тэрийэр сыаллаах Оҕолор көҕүлээһиннэрин кииннэрэ, Бастыҥнар хамсааһыннарын эйгэтэ осуола аайы тэрилиннэ. Үөрэх былаанынан ирдэнэр учуобунньуктарынан хааччыйыыга үлэ тохтообот.
Сокуон мэктиэлииринэн хас биирдии оҕо үөрэҕи баһылыыр. Ураты болҕомто доруобуйаларынан хааччахтаах оҕолорго ууруллар. Быйыл «Кэскил» психолого-медико-социальнай арыаллааһын киинэ кэҥээн  Аллараа Бэстээх Михаил Егорович Попов аатынан оскуолаҕа филиалын арыйыа, онно  сөптөөх каадыр көстөн үлэ барыаҕа. 
2026  сыл  Арассыыйаҕа үөрэҕирии тиһигэр оскуола иннинээҕи үөрэхтээһин сыла биллэриллибитэ. Ону тэҥэ улууска оскуола иннинээҕи үөрэхтээһин 100 сылын бэлиэтиибит. Бу кэрэ-бэлиэ даатаны уһуйааннар иитэр-үөрэтэр үлэҕэ үгүс ситиһиилээх көрүстүлэр.
Үөрэх хаачыстыбатын тупсарыы, биллэн турар, каадыртан улахан тутулуктаах. Улууска сорох предмет учууталлара тиийбэттэр эрээри сыллата вакансия ахсаана кыччыыр. Педагогическай каадырдарынан хааччыллыы боппуроһун сабыыга ситимнээх үлэ ыытыллара ирдэнэр. Быйылгы үөрэх дьылыгар Хотугу Илиҥҥи федеральнай университетка математика,  история, физкультура, технология учууталларын, иитээччилэри бэлэмнииргэ 15 тус сыаллаах миэстэ арылынна. Онтон 8 эрэ миэстэ сабылынна (история – 3, математика – 1, физкультура – 1, технология – 1, иитээччи -2).
Үөрэх тэрилтэлэрин каадырынан хааччыйар сыаллаах Саха Өрөспүүбүлүкэтин үөрэҕириитин уонна билимин министиэристибэтин кытта сүбэлэһэн улууска Дьокуускайдааҕы педагогическай колледж отделениетын аһары үөрэтэн көрөргө улууспут баһылыгыттан сорудахтаахпыт .Колледжы кытта педагогтар идэлэрин таһымын үрдэтиигэ, дьоҕурдаах оҕолору сайыннарыыга сөбүлэҥ түһэрсиллэн үлэ бара турар. Ол түмүгэр ааспыт үөрэх сылыгар  43 үөрэнээччи “Цифровой куратор” диэн идэни баһылаатылар.
Сыыппара технологиялара уонна оҥоһуу өй балысханнык сайдыыта – үөрэҕирии үлэһиттэрин иннигэр аныгы кэм ирдэбилэ буолар. Хас биирдии педагог иннигэр үөрэтии-иитии процеһыгар, методикаҕа олохсуйбут халыыптары саҥалыы көрүү, инновационнай инструменнары, технологиялары кытта сатаан үлэлээһин соруктара тураллар.     
Ытыктабыллаах мунньах кыттыылаахтара!
Балаҕан ыйын 1-4 күннэригэр Владивостокка Илиҥҥи экономическай форум үлэлээтэ. Форум “Уһук Илин-дьон туһугар сайдыы” тиэмэҕэ ананна. Форумҥа 2032 сылга дылы Уһук Илиҥҥи Федеральнай уокурукка 12 мөл.үлэһит илии наада буолуоҕун туһунан этилиннэ. Чуолаан, Арктиканы баһылааһыҥҥа, роботизированнай производствоҕа, беспилотнай көтөр аппараттарга, оҥоһуу өйгө анал идэлээх дьон наада буолуохтарын эттилэр. Тыа хаһаайыстыбатыгар дэгиттэр специалистар наада буолуохтара: тракторист-сварщик-БПЛА оператора.
Бүгүҥҥү биһиги үөрэнээччилэрбит- сарсыҥҥы кэм саҥа идэлээх дьонноро. Мэҥэ-Хаҥалас улууһа, улахан улуус буоларбытынан, социальнай- экономическай сайдыыбыт өрөспүүбүлүкэҕэ быһаарар оруоллааҕынан, бу кэмҥэ дылы үөрэҕирии тиһигэ инновационнай хайысханан сайдан кэлбитинэн, саҥа кэмҥэ саҥа соруктары толорууга тэтимнээхтик ылсарбыт наада. Хас биирдии салайааччы, хас биирдии педагог үлэтин ыраҥалаан, инники үлэтин саҥалыы былааннаныахтаах, турбут соруктары толорорго тугу оҥоруохтааҕын чопчулуохтаах.
Сүрүн идеябыт-үөрэҕириини социальнай эйгэ ороскуоттаах салаатын быһыытынан буолбакка, киһи капитала сайдыытыгар инвестиция уонна  улууспут, өрөспүүбүлүкэбит экономикатын хамсатар күүһүн  уонна социальнай туруктаах буолуутун мэктиэтин курдук көрүү.
Хас биирдиигитин уонна эһигинэн сирэйдээн улуус бары педагогическай үлэһиттэрин өссө төгүл саҥа үөрэх дьылынан эҕэрдэлиибин. Инники саҕахтар уонна кыахтар диэки эрэллээхтик көрүҥ, талан ылбыт идэҕит эһиэхэ үөрүүнү уонна дуоһуйууну эрэ бэлэхтээтин, үлэҕит түмүктээх буоллун!



